
Să oprim nebunia. Drogurile sunt o prăpastie, o iluzie!
Federația Națională a Părinților lansează campania națională împotriva consumului de droguri.  
Federația Națională a Părinților inițiază un demers public prin care părinții să fie încurajați să se implice în mod direct în prevenția consumului de droguri la copii și adolescenți, mai ales că traficanții oferă din ce în ce mai mult droguri sintetice, de mare pericol pentru sănătate. 
”Trebuie să ne unim în acest efort de a preveni și bloca accesul copiilor noștri la droguri, trebuie să înțelegem emoțiile copiilor. Lansăm un apel național tuturor părinților de adolescenți, profesorilor, liderilor de opinie, autorităților și instituțiilor competente, să se alăture Federației în această inițiativă socială”, explică Eugen Ilea, președintele Federației Naționale a Părinților București, care lansează campania de conștientizare a acestui fenomen în rândul părinților și copiilor intitulată ” Să oprim nebunia. Drogurile sunt o prăpastie, o iluzie!”.
FNAP dezvoltă această campanie cu ajutorul unui grup de psihologi și psihoterapeuți, experți în adicții, avocați, comunicatori profesioniști și specialiști în domeniul politicilor publice, alături de sute de voluntari, părinți și copii, determinați să contribuie nemijlocit la prevenția împotriva consumului de droguri de orice fel. Pentru a vă alătura, trimiteți un mesaj la adresa de e-mail: bucuresti@fnapip.ro. 
Primii parteneri instituționali ai FNAP în această campanie sunt Agenția Națională Antidrog (ANA) și Agenția Națională Anti-Doping (ANAD). 
Peste 70.000 de copii cu vârste cuprinse între 13 și 16 ani, inclusiv, au consumat canabis cel puțin o dată, în 2021. Cifra rezultă din calculul procentului de 8,7% făcut public de Agenția Națională Antidrog în raportul pe 2022 (link, pag 23), raportat la numărul cumulat de copii din grupa de vârstă menționată, de aproximativ 810.000, potrivit recensământului populației din 2022 (link, tabel 1.04).
”În realitate, sunt mult mai mulți copii care consumă droguri, ceea ce ne arată că flagelul consumului de droguri a atins cote alarmante, mai ales că vârsta la care încep să consume a scăzut spre 10 ani, iar noi, societatea, trebuie să ne mobilizăm pentru ne salva copiii și a-i ajuta să devină adulți sănătoși”, comentează Eugen Ilea, președintele Federației Naționale a Părinților București. 
Fără îndoială, drogurile schimbă psihicul copiilor, le distrug mintea și corpul, îi ruinează fizic și intelectual, îi transformă. Ne pierdem copiii pentru că poate nu suntem atenți, poate nu știm la ce să fim atenți, poate nu reacționăm la timp și cu folos. E timpul să acționăm și să fim alături de copiii noștri!

